# 2017霜降节气诗词大全

**【南乡子】**

重九涵辉楼呈徐君猷苏轼

霜降水痕收。浅碧鳞鳞露远洲。酒力渐消风力软，飕飕。破帽多情却恋头。

佳节若为酬。但把清尊断送秋。万事到头都是梦，休休。明日黄花蝶也愁。

**【水调歌头】**

九月望日，与客习射西园，余偶病不能射叶梦得

霜降碧天静，秋事促西风。寒声隐地，初听中夜入梧桐。起瞰高城回望，寥落关河千里，一醉与君同。叠鼓闹清晓飞骑引雕弓。

岁将晚，客争笑，问衰翁。平生豪气安在，沉领为谁雄。何似当筵虎士，挥手弦声响处，双雁落遥空。老矣真堪愧，回首望云中。

**【相和歌辞·从军行三首】李约**

看图闲教阵，画地静论边。乌垒天西戍，鹰姿塞上川。

路长须算日，书远每题年。无复生还望，翻思未别前。

栅高三面斗，箭尽举烽频。营柳和烟暮，关榆带雪春。

边城多老将，碛路少归人。点尽三河卒，年年添塞尘。

候火起雕城，尘砂拥战声。游军藏汉帜，降骑说蕃情。

霜降滮池浅，秋深太白明。嫖姚方虎视，不觉请添兵。

**【秋晚登楼望南江入始兴郡路】张九龄**

潦收沙衍出，霜降天宇晶。伏槛一长眺，津途多远情。

思来江山外，望尽烟云生。滔滔不自辨，役役且何成。

我来飒衰鬓，孰云飘华缨。枥马苦蜷局，笼禽念遐征。

岁阴向晼晚，日夕空屏营。物生贵得性，身累由近名。

内顾觉今是，追叹何时平。

**【九日登李明府北楼】刘长卿**

九日登高望，苍苍远树低。人烟湖草里，山翠县楼西。

霜降鸿声切，秋深客思迷。无劳白衣酒，陶令自相携。

**【送李翥游江外】岑参**

相识应十载，见君只一官。家贫禄尚薄，霜降衣仍单。

惆怅秋草死，萧条芳岁阑。且寻沧洲路，遥指吴云端。

匹马关塞远，孤舟江海宽。夜眠楚烟湿，晓饭湖山寒。

砧净红鲙落，袖香朱橘团。帆前见禹庙，枕底闻严滩。

便获赏心趣，岂歌行路难。青门须醉别，少为解征鞍。

**【赋得九月尽(秋字)】元稹**

霜降三旬后，蓂馀一叶秋。玄阴迎落日，凉魄尽残钩。

半夜灰移琯，明朝帝御裘。潘安过今夕，休咏赋中愁。

**描写霜降的诗词**

**【岁晚】白居易**

霜降水返壑，风落木归山。冉冉岁将宴，物皆复本源。

何此南迁客，五年独未还。命屯分已定，日久心弥安。

亦尝心与口，静念私自言。去国固非乐，归乡未必欢。

何须自生苦，舍易求其难。

**【谪居】白居易**

面瘦头斑四十四，远谪江州为郡吏。逢时弃置从不才，

未老衰羸为何事。火烧寒涧松为烬，霜降春林花委地。

遭时荣悴一时间，岂是昭昭上天意。

**【玩止水】白居易**

动者乐流水，静者乐止水。利物不如流，鉴形不如止。

凄清早霜降，淅沥微风起。中面红叶开，四隅绿萍委。

广狭八九丈，湾环有涯涘。浅深三四尺，洞彻无表里。

净分鹤翘足，澄见鱼掉尾。迎眸洗眼尘，隔胸荡心滓。

定将禅不别，明与诚相似。清能律贪夫，淡可交君子。

岂唯空狎玩，亦取相伦拟。欲识静者心，心源只如此。

**【观村人牧山田】钱起**

六府且未盈，三农争务作。贫民乏井税，塉土皆垦凿。

禾黍入寒云，茫茫半山郭。秋来积霖雨，霜降方銍获。

中田聚黎甿，反景空村落。顾惭不耕者，微禄同卫鹤。

庶追周任言，敢负谢生诺。

**【送李九贬南阳】钱起**

玉柱金罍醉不欢，云山驿道向东看，鸿声断续暮天远，

柳影萧疏秋日寒。霜降幽林沾蕙若，弦惊翰苑失鸳鸾。

秋来回首君门阻，马上应歌行路难。

**【泊舟盱眙】韦建**

泊舟淮水次，霜降夕流清。夜久潮侵岸，天寒月近城。

平沙依雁宿，候馆听鸡鸣。乡国云霄外，谁堪羁旅情。

**【秋怀奉寄朱补阙】武元衡**

上苑繁霜降，骚人起恨初。白云深陋巷，衰草遍闲居。

暮色秋烟重，寒声牖叶虚。潘生秋思苦，陶令世情疏。

已制归田赋，犹陈谏猎书。不知青琐客，投分竟何如。